

Broj: U-V-12-39-7/24

Grude, 11.7.2024. godine

Na temelju članaka 99. i 103. Zakona o zdravstvenom osiguranju („Službene novine F BiH“, broj: 30/97, 7/02, 70/08, 48/11, 36/18 i 62/22) i članka 19. Statuta Zavoda za zdravstveno osiguranje Županije Zapadnohercegovačke broj: UV-12-4-2/11 od 26. rujna 2011. godine („Narodne novine Županije Zapadnohercegovačke”, broj: 12/11), a sukladno Zakonu o zdravstvenoj zaštiti („Narodne novine Županije Zapadnohercegovačke“, broj: 37/13, 21/17 i 19/22), Upravno vijeće Zavoda na 39. sjednici održanoj 11.7.2024. godine, donosi:

**ODLUKU**

**o sufinanciranju troškova liječenja biološkim i biosličnim lijekovima**

**za osigurane osobe Zavoda za zdravstveno osiguranje Županije Zapadnohercegovačke**

**Članak 1.**

**(Predmet Odluke)**

Ovom Odlukom utvrđuju se uvjeti, visina, način i postupak sufinanciranja troškova liječenja biološkim i biosličnim lijekovima za osigurane osobe Zavoda za zdravstveno osiguranje Županije Zapadnohercegovačke (u daljnjem tekstu: Zavod) na teret sredstava Zavoda, a temeljem sljedećeg:

1. Klinički utvrđena dijagnoza bolesti i to: juvenilni idiopatski artritis, teški oblik gnojnog hidradenitisa, artritis povezan s entezitisom, reumatoidni artritis (RA), psorijatični artritis (PsA) i aksijalni spondilitis (AS), autoimunosna bulozna dermatoza, psorijaza vulgaris – 40.0, psorijaza pustulosa – l 40.1, l 40.2, L 40.3, ostale psorijaze – l 40.8.
2. Konzilijarni prijedlog o nužnosti primjene lijeka iz Sveučilišne kliničke bolnice u Mostaru (SKB Mostar) u multidisciplinarnom sastavu (najmanje specijalist reumatolog, specijalist dermatolog te specijalist internist).

**Članak 2.**

**(Uvjeti za ostvarivanje prava)**

1. Pravo na sufinanciranje troškova liječenja osiguranici Zavoda ostvaruju dobivanjem suglasnosti Povjerenstva za lijekove, ortopedska pomagala i druga pomagala, sukladno konzilijarnom prijedlogu/zahtjevu iz SKB Mostar, pod uvjetom da je osigurana osoba prijavljena na evidenciju Zavoda najmanje 3 godine do dana podnošenja zahtjeva.
2. Konzilijarni prijedlog mora sadržavati, pored općih podataka o zdravstvenoj ustanovi i osiguraniku, dijagnozu sa šifrom bolesti te obrazloženo stručno medicinsko mišljenje o potrebi liječenja biološkim i biosličnim lijekovima.



# Članak 3.

**(Način i postupak ostvarivanja prava)**

(1) Konzilijarni prijedlog SKB Mostar s kompletiranom medicinskom dokumentacijom dostavlja se Zavodu, zajedno sa podatcima o mjesečnoj potrebi pojedinog osiguranika za traženi lijek.

(2) O predmetnom zahtjevu Nalaz, ocjenu i mišljenje daje Povjerenstvo za lijekove, ortopedska i druga pomagala Zavoda, te nakon što se utvrdi opravdanost zahtjeva, ordinirajući klinički liječnik podnosi zahtjev za izdavanje lijeka u ovlaštenoj kliničkoj ljekarni SKB Mostar.

(3) Isplata sredstava za nabavu navedenih lijekova, u pravilu, vršit će se prema SKB Mostar, temeljem izdanog računa za predmetni lijek, nakon provedene procedure iz prethodnog stavka.

(4) U opravdanim slučajevima, ukoliko osiguranik svojim sredstvima kupi navedeni lijek, isti se može refundirati osiguraniku temeljem dostavljenog računa, nakon provedene procedure iz prethodnih stavaka.

(5) Iznimno, ukoliko bi odlaganje navedene terapije ugrozilo zdravlje osiguranika, SKB Mostar može naknadno podnijeti Zavodu konzilijarni prijedlog o potrebi nabave navedenog lijeka, u skladu s propisanim kriterijima, a nadležno Povjerenstvo Zavoda može suglasnost izdati i naknadno.

(6) Postupci za ostvarivanje prava na liječenje bolesnika s aksijalnim spondiloartitisom i psorijatičnim artritisom odobravati će se sukladno preporukama reumatoloških društava za liječenje oboljelih od navedenih bolesti, a preporuke su definirane u Prilogu ove Odluke i sastavni su dio iste.

(7) Postupci za ostvarivanje prava na liječenje bolesnika s autoimunosnom buloznom dermatozom odobravati će se u situacijama kada u liječenju oboljelih nije postignut zadovoljavajući odgovor na konvencionalno liječenje, odnosno kada oboljeli ne podnose konvencionalno liječenje ili kod kojih konvencionalno liječenje nije prikladno.

(8) Postupci za ostvarivanje prava na liječenje bolesnika oboljelih od psorijaze vulgaris - 40.0, psorijaze pustulosa- L 40.1, L 40.2, L 40.3 i ostalih psorijaze- L 40.8. odobravati će se u situacijama kada u liječenju oboljelih nije postignut zadovoljavajući odgovor na konvencionalno liječenje, odnosno kada oboljeli ne podnose konvencionalno liječenje ili kod kojih konvencionalno liječenje nije prikladno.

**Članak 4.**

**(Iznos financiranja)**

(1)Sufinanciranje troškova liječenja lijekovima iz članka 1. ove Odluke vršit će se sukladno iznosu odobrenom posebnom Odlukom upravnog vijeća za jednogodišnje razdoblje i Financijskom planu Zavoda.

(2) Povjerenstvo za lijekove, ortopedska i druga pomagala Zavoda dužno je voditi računa o racionalnom trošenju odobrenih sredstava, te sukcesivno uključivati osiguranike Zavoda do iznosa odobrenih sredstava.

(3) Nakon što se eventualno potroše odobrena sredstva, formirat će se lista čekanja osiguranika za predmetnu terapiju.

# Članak 5.

**(Nadzor nad primjenom ove Odluke)**

(1)Nadležni odjel SKB Mostar dužan je dostaviti Zavodu medicinsku dokumentaciju sa svim podatcima o provođenju terapije za osiguranika - podatke o apliciranim lijekovima, računima, informacije o prethodnoj farmakološkoj terapiji, smanjenju propisane doze terapije kao i prekidu liječenja predmetnom terapijom.

(2) Tajnice Povjerenstva za lijekove, ortopedska pomagala i druga pomagala, u suradnji sa djelatnicom Službe za ekonomske poslove Zavoda, dužne su pratiti potrošnju planiranih novčanih sredstava, te su dužne jednom godišnje dostaviti izvješće o potrošnji i svrsi odobrenog sufinanciranja troškova ravnatelju i Upravnom vijeću Zavoda.

(3) Služba za kontrolu, razvoj i analizu Zavoda dužna je osigurati potrebne informatičke tehnologije za uvezivanje i nadzor nad liječenjem osiguranika navedenom terapijom između Zavoda i SKB Mostar.

 **Članak 6.**

**(Stupanje na snagu)**

(1)Ova Odluka stupa na snagu danom donošenja.

(2)Stupanjem na snagu ove Odluke stavlja se izvan snage Odluka o sufinanciranju troškova liječenja biološkim i biosličnim lijekovima za osigurane osobe Zavoda za zdravstveno osiguranje Županije Zapadnohercegovačke, broj: U-V-12-18-4/22 od 13. rujna 2022. godine i Odluka o izmjeni i dopunama Odluke o sufinanciranju troškova liječenja biološkim i biosličnim lijekovima za osigurane osobe Zavoda za zdravstveno osiguranje Županije Zapadnohercegovačke, broj: U-V-12-35-2/24 od 8. veljače 2024. godine.

 **Predsjednik Upravnog vijeća**

 Velimir Markota, v.r.